  Виталий Пронин Югра пусэн удмуртъёс Ханты-Мансийск автономной округысь огаз бадӟымаз городын - Нижневартовскын - 270 сюрслэсь ятыр адями улэ. Таос пӧлын 460-эз - удмуртъёс. Уйпалась «Инвожо» ансамбль.Ханты-Мансийск кеме кин ке, шудогес улон утчаса, вуэмын, кин ке татчы быземын.  Ува ёросын вордӥськем но будэм Анатолий Малькин армиысь бертэмез бере Нижневартовске кузь уксё дурыны мынӥз вал. Кык-куинь ар ужало но дорам берытско шуыса, буйгатылӥз ассэ, вордӥськем гуртэзлэсь мӧзмыкуз. Но озьы пӧрмиз: весяклы кылиз, Удмуртие адӟиськыны сяна уг вуылы.- Нижневартовскын удмуртъёсты пумиталляй ик, но ноку ӧй малпалля, соос татын трос шуыса, - вера Анатолий Малькин. - 2010-тӥ арын калыкез лыдъян-чотан ортчытэм бере нырысь-валысь ас синъёсылы ӧй оскы. Осто, малпасько, ми татын 460 кузя, нош ог-огмес ум тодӥське, кылмес но сям-йылолъёсмес пумен вунэтӥськомы, нылпиосмес ӟуч будэтӥськомы. Армянъёслэн, украинецъёслэн Нижневартовскын асьсэлэн культурая огазеяськонъёссы вань. Нош маин удмуртъёс пӧртэмесь? Нош кин ваньместы люкалоз? Уноез вахта амалэн ужало. Собере, городэз гуртэн уд ӵошаты, воксё мурт интыын адямиосты огазеяны луоз меда? Эскероно кариськи. Нырысь ик кылдытӥ список, отчы сюризы мыным тодмо удмуртъёс. Огезлы жингыртӥсько, кыкезлы. Малы со кулэ, шуо. Но уногес луизы дурбасьтӥсьёс. Лӧптӥзы: удмурт кырӟанъёсты ке но тодамы ваёмы, кин тодэ, оло, ёросысьтым потэм удмуртъёсты но шедьтомы. Озьы одӥг ар но ӝыны кулэ луиз огазеяськонмес кылдытыны, 2012-тӥ арын быгатӥмы сое регистрация пыр поттыны. Монэ тӧрое бырйизы. Али ке но тау шуисько Алнаш ёросысь потэм нылкышнолы, дышетӥсьлы Фаина Беляевалы. Со бурдъяз монэ ужаны. Аслым но, пенсие потэм адямилы, ваньмыз та выль шокчон кадь луиз.Фаина Семёновна сюлмаськемен ик, Нижневартовскысь мыло-кыдо удмуртъёсты огазеяны луиз «Инвожо» ансамбле. Арганчи татчыозь ӧз шедьтэ ке но, нылкышноос шумпотыса ветло кырӟаны-эктыны. Туала Интернет вакытэ гур но, кылъёс но шедьтыны шугъяськонэз ӧвӧл уго. Озьы соос дор палъёссылэсь мӧзмонзэс веськато. Уж бере ваньзы жадемын, куд-огезлэн мылкыдзы но ӧвӧл, нош кырӟаны кутско ке, вань сюлмаськонзы тӧлӟе. Удмурт кылын вераськемзэс кылыса, удмуртлык понна ужаны выль кужым лыктэ, шуэ Анатолий Малькин. Удмуртилэсь палэнын улыку, эшшо но золгес дунъяны кутскиськод, пе, кырӟанъёсты.Зэм, ансамблен кытчы ке палэнэ потаны секыт, малы ке шуоно уноез вахта амалэн я заводъёсын ужало. Соин ик куддыр репетициосы но ваньзы дэмен люкаськыны уг быгато. Котьма ке но уноез дыр шедьтэ ик арнялы быдэ Нижневартовскысь культурая центре люкаськылыны. Нош удмурт культуралы но литературалы сӥзем ужрадъёс дыръя «Инвожо» ассэ сцена вылысен возьматэ ке возьматэ, вань быгатонлыкъёссэ калык пӧлы поттэ! Огазеяськон тыршемен, городын удмурт ӝытъёс ӵем гинэ радъяськыло библиотекаосын но. Кылсярысь, удмурт литературалы сӥзем ӝытъёсын Удмуртиысь дано кылбурчиосын тодмато, соослэсь кылбуръёссэс шара лыдӟо, чуръёссыя гожтэм кырӟанъёсты быдэсто. Радъяло дискотекаос но. Отчы Удмуртиысь егит артистъёсты но ӧтчало.«Инвожо» чебер мед адӟиськоз шуыса, Анатолий Малькин сюлмаськиз котькудӥзлы удмурт дэрем вурытыны. Куд-огезлэн со песянаезлэсь кылемын. Нош мукетъёсызлы Удмуртиысь вуриськисьёслы заказ лэсьтэмын вал. Озьы котькуд нылкышнолы аслаз вордскем ёросысьтыз кадь дэрем шедиз. Сое дӥсяса, асьсэ доразы вуэм кадь пото. Зэм, Нижневартовскысь удмуртъёслэн дэремазы нимысьтыз пус вань: айшет я сумка бордазы хантыослэн пужызы пуктэмын. Со юромо озьы лэсьтэмын, кытчы ке потыкумы, мед тодозы: Юграысь удмуртъёс та, шуэ Анатолий Малькин.- Удмурт дӥсен нылкышноосты адӟыса, уноез кыӵе калык тӥ шуыса юаллясько, - шуэ Анатолий Васильевич. - Данъяськыса вераськомы: Удмуртиысь. Сям-йылолъёсын, сиён-юонэн тодматонъя пӧртэм мастер-классъёс радъяськомы, пӧртэм огазеяськонъёсы вуылӥськомы, редакциосы кожаськомы, табанен-перепечен куноятӥськомы.Ӵапак ансамбль ванен но арысь аре уногес удмуртъёс пырисько огазеяськонэ, кырӟан пыр ог-огзылы матэгес луо. Арлыды вань ни бере, куддыр жадисько но. Но огазеяськонэз но, ансамблез но куштэме уг поты. Калык азьын чебер ӧвӧл со.  Нижневартовскын ог 120 выжы калык улэ. Удмуртъёс сярысь но мед тодозы, - шуэ А. Малькин.Елена Сараматова    